દુઃખ દરેકના જીવનમાં આવે છે પરંતુ એ દુઃખમાંથી બહાર કઇ રીતે નીકળવુ એ અમુક લોકોને જ આવડે છે. લોકોને સુખ જોઇએ છે, દુઃખ કોઇને જોઇતું નથી. એક સ્વાભાવિક વાત છે કે જ્યારે વ્યક્તિને સુખ આવે છે ત્યારે તે આનંદિત અન પ્રફુલ્લિત થઇ જાય છે પરંતુ જ્યારે દુઃખ આવે છે ત્યારે દુઃખને કઇ રીતે પચાવવું તે માણસ નથી જાણતો. જેથી મુશ્કેલીના સમયમાં લોકો ભાંગી પડે છે અને ડિપ્રેશનમાં પણ જતાં રહે છે. અને આવા સમયમાં જો વ્યક્તિ શાંત અને ગંભીર રહે તો આ સમયને પણ આરામથી પચાવી શકે છે. આપણે ગીતા વાંચીએ તો એમાં પણ લખ્યુ છે કે નારીશક્તિ મહાન શક્તિ છે. આવા વિચારો વાંચવામાં આવે, સાંભળવામાં આવે પણ અમલીકરણમાં ક્યારેય આવતા નથી. એકવાત હંમેશા યાદ રાખવી જોઇએ કે સમસ્યા વગર માણસ ક્યારેય આગળ વધી શકશે નહીં. અને જેને સમસ્યા શું એ જ નથી ખબર એ એનુ સમાધાન કઇ રીતે શોધી શકશે? નારીમાં એટલી તાકાત છે કે પોતાનું દુઃખ ભૂલી પણ શકે છે અને અન્યનું દુઃખ ભૂલાવી પણ શકે છે. જ્યાં સમજણ છે ત્યાં સુખ છે, જતું કરશો તો જ મળશે. જ્યારે પણ તમે સુખ શોધવાનો પ્રયત્ન કરો છો ત્યારે બહારની વસ્તુઓમાં સુખ શોધવાનો પ્રયત્ન કરો છો પરંતુ હકીકતમાં સુખ તો તમારી અંદર જ છૂપાયેલુ છે. સુખી થવા માટે બીજાને દુઃખી કરવાનો હક આપી દેવામાંથી બચવુ જોઇએ. જો તમારો સ્વભાવ સારો હશે તો તમે કોઇપણ કપરી પરિસ્થિતિમાં કામ કરી શકો છો અને દુઃખનો સામનો કરી શકો છો. બસ, એક વાત યાદ રાખો કે ભૂતકાળમાં જે થયું એને ભૂલી જાવ. કારણ કે જે થઇ ગયું એ થઇ ગયું એને સુધારી શકાતું નથી, એને પાછુ મેળવી શકાતું નથી. પરંતુ ભૂતકાળમાં કરેલી ભૂલો પરથી શીખીને તમે તમારું વર્તમાન સુધારી શકો છો. તમારી જાતને કદી એકલી ન સમજો તમારી સાથે અન્ય કોઇ ન હોય તો પણ તમારો અંતરઆત્મા હંમેશા તમારી સાથે જ રહેશે. So always be strong and brave.